《闻衎石兄归郡城下榻学山兄乐寿堂赋呈四首末篇兼怀云寿兄武义 其四》
清代·钱泰吉

欢颜定可承，相约十日后。冷斋得春融，清气满户牖。

高谈任纵横，参语可谁某。家督秋水翁，厚德压曹偶。

同眠布被温，共听寒潮吼。可惜武城师，讲堂隔川阜。

待写荆合图，同居期白首。家风五百年，宗族世敦厚。

夙夜念所生，敬离誓不苟。安排芷蓿盘，遍酌屠苏酒。

作者简介：（1791—1863）浙江嘉兴人，字辅宜，号警石。以廪贡生官海宁州学训导。一生专事校勘，自经史百氏下逮唐、宋以来诗文集，靡不博校。从兄钱仪吉字衍石，世有嘉兴二石之称。有《曝书杂志》、《甘泉乡人稿》。